SKRIFTLIG FORESPØRGSEL E-2681/02

af Erik Meijer (GUE/NGL) til Kommissionen

(24. september 2002)

Om: Konflikt mellem kravet om oplagring af trafikoplysninger inden for telekommunikationsområdet og beskyttelse af privatlivets fred i artikel 8 i Europarådets konvention om beskyttelse af menneskerettigheder og grundlæggende frihedsrettigheder

1. Har Kommissionen kendskab til det synspunkt, som det nederlandske College Bescherming Persoonsgegevens (CBP) (kollegium til beskyttelse af personoplysninger), det tidligere Registratiekamer (registreringsmyndighed), indtog i den nederlandske Staatscourant af 5. september 2002 hvorefter et generelt krav om oplagring af trafikoplysninger på telekommunikationsområdet i et år eller mere, hvilket er muligt som følge af det direktiv om behandling af personoplysninger og beskyttelse af privatlivets fred i den elektroniske kommunikation (nr. 2002/58/EF(1)), som Europa-Parlamentet vedtog under andenbehandlingen i slutningen af maj, er uacceptabelt?

2. Har Kommissionen endvidere kendskab til CBP's henvisning til, at de europæiske privacy-inspektører flere gange har indtaget det standpunkt, at kravet om oplagring i et år eller længere er i strid med retten til privatlivets fred? Hvad mener Kommissionen herom?

3. Har den endvidere kendskab til, at et generelt krav om oplagring af trafikoplysninger ifølge CBP er i modstrid med beskyttelsen af privatlivets fred, som er fastlagt i artikel 8 i Europarådets konvention om beskyttelse af menneskerettigheder?

4. Kan Kommissionen bekræfte, at dette krav om oplagring er i modstrid med den nævnte artikel i Europarådets konvention, eftersom dette krav ikke hviler på en forudgående anklage eller et særligt juridisk undersøgelsesmandat?

5. Kan Kommissionen bekræfte, at Den Europæiske Union via artikel 52, stk. 3, og artikel 53 i Den Europæiske Unions charter om grundlæggende rettigheder, der blev proklameret i Nice i december 2000, har etableret en forbindelse til Europarådets konvention om beskyttelse af menneskerettigheder, som blev indgået den 4. november 1950 med Europarådet som ansvarlig, og som senest blev ændret den 11. maj 1994, hvilket betyder, at fællesskabslovgivningen bør være i overensstemmelse med denne konvention?

6. Hvilke følger vil den konflikt få, som er opstået mellem de tidligere fastlagte menneskerettigheder, herunder beskyttelsen af privatlivets fred, for de planer, som nu er under udarbejdelse i Rådet, om et generelt krav om oplagring af trafikoplysninger på telekommunikationsområdet?

(1) EFT L 201 af 31.7.2002, s. 37.

Svar afgivet på Kommissionens vegne af Erkki Liikanen

(13. november 2002)

1. Kommissionen er dybt involveret i den igangværende diskussion om forenelighed mellem kravene om generel lagring af trafikdata og den europæiske konvention om menneskerettigheder samt Den Europæiske Unions charter om grundlæggende rettigheder. I den forbindelse er Kommissionen klar over de holdninger, som databeskyttelsesmyndighederne i de enkelte lande indtager.

2. og 3. Hele vejen gennem den fælles beslutningsprocedure, der førte til vedtagelse af Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor(1), har Kommissionen forfægtet det synspunkt, at den generelle forpligtelse til at slette alle trafikdata, når disse ikke længere er nødvendige for ydelse af kommunikationstjenesten eller til afregningsformål, bør opretholdes. Dog er den allerede eksisterende margin for medlemsstaterne til at indføre restriktioner, for så vidt angår rettigheder og forpligtelser i medfør af direktivet, hvor dette er nødvendigt af hensyn til den offentlige sikkerhed, forsvaret, statens sikkerhed samt forebyggelse af, efterforskning i forbindelse med, opklaring og retsforfølgelse af strafferetlige lovovertrædelser, fortsat i kraft, dog med forbehold af de betingelser, der udtrykkeligt er fastsat i samme direktiv (lovgivningsmæssig foranstaltning, nødvendighed, hensigtsmæssighed og proportionalitet i et demokratisk samfund samt tidsbegrænsning).

5. Kommissionen er enig i, at der er behov for at sikre overensstemmelse med ovennævnte konvention.

4. og 6. Det er ikke på forhånd givet, at der er uforenelighed mellem en bestemt foranstaltning til tilbageholdelse af trafikmæssige data og menneskerettigheder, som Unionen er forpligtet til at overholde. Kommissionen er netop i gang med en juridisk analyse af foreneligheden mellem tilbageholdelse af trafikdata og en række juridiske instrumenter, herunder bl.a. dem, der henvises til i forespørgslen. Det er endnu uvist, hvor vidt medlemsstaterne kan stille krav om generel tilbageholdelse af trafikdata over for udbydere af kommunikationstjenester i medfør af den europæiske konvention om menneskerettigheder, samt i bekræftende fald i hvilken form og med hvilke sikkerhedsforanstaltninger, eftersom der endnu ikke foreligger retspraksis fra Den Europæiske Menneskerettighedsdomstol eller Fællesskabets Domstol om dette specifikke spørgsmål.

(1) EFT L 201 af 31.7.2002.